*JEGYZŐKÖNYV*

Készült az Arlói Polgármesteri Hivatal tanácstermében

Arló Nagyközség Önkormányzatának Képviselő-testülete

**2019. szeptember 20-án** **megtartott soros nyílt üléséről**

**Megjelent önkormányzati képviselők:**

|  |  |
| --- | --- |
| Vámos Istvánné dr.  Bíró Ferenc  Balázsné Király Rita  Balogh Edina  Dulai Roland  Papp Zsóka | polgármester  alpolgármester  képviselő  képviselő  képviselő  képviselő |

Tengely László képviselő

**Távollévő önkormányzati képviselő:** Nincs

**Meghívottak neve, megjelenésük ténye:**

|  |  |  |
| --- | --- | --- |
| Varró Lajos  Dr. Springer József  Horvát Ernő  Póczos Andrea  Némethné Balázs Gabriella  Nagy Tibor  Tengely Katalin  Nagy Tiborné  Schlága István  Sípos Dénesné  Juhász János  Berencsi Gergely  Bari Gergely  Bárdos Krisztián  Pozsár Istvánné  Antal István  Szilágyi Sándor  Klisóczkiné Papp Andrea  Móráné Nemes Edit  Koós Karolina | külső tag  külső tag  külső tag  Arlói Széchenyi István Általános Iskola igazgatója  Arlói Tengerszem Óvoda vezetője  Arlói Szociális Alapszolgáltatási Központ vezetője  Tájház és Könyvtár vezetője  Arlói Közéletért és Kultúráért Egyesület elnöke  Polgárőr Egyesület elnöke  Arlói Jóléti Szolgálat Közalapítvány vezetője  Sportegyesület vezetője  JOBBIK helyi vezetője  Arlói Roma Nemzetiségi Önkormányzat elnöke  Plébános  Nőklub vezetője  Arlói Turisztikai és Közösségi Kft. ügyvezetője  Idősek Tanácsa elnöke  jegyző  jegyzőkönyvvezető  arlói lakos | Jelen van  Nem jelent meg  Nem jelent meg  Jelen van  Jelen van  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Nem jelent meg  Jelen van  Nem jelent meg  Jelen van  Jelen van  Jelen van  Jelen van |

**Vámos Istvánné dr.:** Köszöntöm ajelenlévőket, és megállapítom, hogy az ülés határozatképes, mert 7 képviselő van jelen. A meghívóban feltüntetett napirend kiegészítését kérem a következő előterjesztésekkel: A helyi önkormányzatok rendkívüli támogatására vonatkozó pályázat benyújtása, Opel Zafira személygépkocsi visszavétele az Arlói Turisztikai és Közösségi Kft-től, Roma Nemzetiségi Önkormányzat rendezvényének támogatása és a dr. Csépány László emléktábla avatása.

Amennyiben nincs más javaslat, kérem, hogy az elhangzottak figyelembevételével szavazzunk a napirend elfogadásáról.

A napirendet a jelenlévő képviselők **egyhangúan, 7 igen szavazattal** az alábbiak szerint fogadják el:

**Javasolt és elfogadott napirendi pontok:**

1. Tájékoztatás a 2019/2020. tanévkezdésről
2. BURSA HUNGARICA Ösztöndíj pályázathoz csatlakozás
3. Csapadékvíz rendezéssel kapcsolatos pályázat előkészítése
4. Indítványok, javaslatok, egyebek
5. A helyi önkormányzatok rendkívüli támogatására vonatkozó pályázat benyújtása
6. Opel Zafira személygépkocsi visszavétele
7. Roma Nemzetiségi Önkormányzat rendezvényének támogatása
8. dr. Csépány László emléktábla avatása

**Vámos Istvánné dr.** tájékoztatást ad alejárt határidejű határozatokról, melyet a képviselő-testület tudomásul vett.

**Tárgyalt napirendi pontok:**

1. **napirendi pont**

Tájékoztatás a 2019/2020. tanévkezdésről

**A napirendi pont előterjesztője: Póczos Andrea Arlói Széchenyi István Általános Iskola igazgatója**

**Némethné Balázs Gabriella Arlói Tengerszem Óvoda vezetője**

**Írásbeli előterjesztés a jegyzőkönyvhöz mellékelve**

**Némethné Balázs Gabriella:** Elkészült az októberi statisztika. A 166 óvodába járó közül hátrányos helyzetű 70 gyerek, halmozottan hátrányos helyzetű 62 gyerek, és 33 szülő nyilatkozatot nyújtott be az ingyenes étkezésre. Mindként telephelyre tud a Pedagógiai Szakszolgálat szakembert biztosítani a fejlesztés elősegítésére, heti 1 alkalommal fejlesztő pedagógus és logopédus fog jönni az óvodába.

**Balázsné Király Rita**: Sajnos évek óta probléma, hogy 49 %-os az óvoda kihasználtsága. Arló a halmozottan hátrányos helyzetű települések közé tartozik, mégsem viszik a gyerekeket az óvodába. Az intézmény felvehet 180 főt, de 50 %-os a kihasználatlanság. Nagy ebben a szülők felelőssége. Főleg a nyári időszak, ami problémás. A humánerőforrás hiány megoldása mind a két vezetőre nagy feladatot hárít. Az Ügyrendi, Szociális és Oktatási Bizottság 3 igen szavazattal javasolja a tájékoztató elfogadását. Vezető asszony leírta, hogy az új köznevelési törvény alapján minden 6 éves gyerek köteles lesz iskolába jönni. A településen nagyon sok az SNI, BTMN gyerekek száma. Éljen az óvoda azzal a lehetőséggel, hogy minden gyereknél elvégezteti az iskolaérettségi vizsgálatot. Ehhez január 15-ig kell a gyerekek névsorát leadni. Az iskolaéretlen gyerek ne kerüljön be az iskolába. Minél több gyereket próbáljanak meg elvinni a vizsgálatra. Kevésnek tartom ezt az időt, mert január 15-től lehet a gyerekeket megvizsgálni, és a beiratkozás április végén van. Félő számomra, hogy nem kerülnek oda időben. Nagyon sajnálom, hogy elvetette az EMMI a „0”. évfolyam bevezetését, ez nagyon kellene.

**Tengely László:** Rengeteg viselkedési zavarral küzdő gyerek van. Miből adódik ez, évről évre több ilyen gyerek van. Akikkel nincs ilyen probléma, azokkal a gyerekekkel külön foglalkoztok, vagy együtt?

**Némethné Balázs Gabriella:** Az óvoda pedagógiai programjában a tehetséggondozás is szerepel, de egyre kevesebb ilyen gyerek van. Az óvónők egyénre szabott feladatokkal próbálják ezt teljesíteni. Friss kutatást nem olvastam arról, hogy mi okozza a lemaradásukat. Nagyban a szülői hozzáállás, a szociokulturális háttér, de sok gyerek genetikailag hozza. Elküldjük vizsgálatra, és a szakvéleményben sokszor olvassuk, hogy a szociokulturális környezet kapcsán alakulhat ki.

**Póczos Andrea:** Az iskolai tanulók 1/3-a SNI-s vagy BTMN-s gyerek. SNI esetében általános megállapítás, hogy a családban már volt ilyen, és mi is tudjuk a tapasztalataink alapján, hogy kik azok, akik korábban az ilyen osztályokba jártak. Szociokulturális háttérrel is magyarázható, nagyon korán szülnek a gyerekek, még fejletlenek. Amikor megszületik egy gyerek, nincs azon a szinten, mint más településen, ez megmutatkozik az óvodába, iskolába kerüléskor. Nagy hangsúlyt fektetünk arra, hogy a szociális háttér nem megfelelő, nincs meg a nevelő tisztelete.

**Tengely László:** Nagyon sokszor foglalkozom a jövővel. Gondolkodom azon, mit lehetne olyan dolgot tenni, amivel előrelépés lehetne?

**Póczos Andrea:** Azt kell figyelembe venni, hogy az iskolában nagy a személyi hiány. 28 álláshelyre 23-an vagyunk, és ebből 3 nyugdíjas. Az EHOP pályázatban, mely a lemorzsolódás megakadályozását szolgálja, két éve benne vagyunk, és most jutottunk el oda, hogy programokat kapnak a gyerekek. Az óvodával és az ASZAK-kal az együttműködés elősegítésére megállapodást kötöttünk, és vannak olyan pontok, amit együtt próbálunk megoldani. Ahhoz, hogy a problémákon enyhítsünk, ahhoz mi kevesen vagyunk, a szülő is kellene. Volt az iskolában 2 nap családi nap, kimondottan a szülők bevonásával próbálunk gondolkodni.

**Balogh Edina:** Próbálunk együtt gondolkodni, családlátogatásokra az iskola és az ASZAK munkatársai együtt mennek, ez is nagyon fontos, nem egymás mellett dolgoznak, hanem együtt próbálnak.

**Vámos Istvánné dr.:** Az elkövetkező tanévre az óvoda és az iskola összes dolgozójának sikeres együttműködést kívánok.

**Póczos Andrea:** Az iskola anyagában vannak nyomtatási hibák, ezért elnézést kérek. A halmozottan hátrányos tanulók közül 200-an ingyenes tanszer csomagot kaptak, illetve polgármester asszony hozzájárult ahhoz, hogy a csomagok megérkeztek az iskolába. Az étkezésben változtatást vezettünk be. Sok pocsékolás volt, ezért az ASZAK vezetőjével abban egyeztünk meg, hogy az 5-8. osztályos tanulók ételhordóban viszik el az ebédet. Az 1. osztályosok jól esznek, most ez a probléma megoldódott. Az iskolagyümölcsöt is megkapják. Köszönjük az önkormányzat támogatását.

**Balázsné Király Rita**: Az Ügyrendi, Szociális és Oktatási Bizottság nem hozott döntést, mert a tájékoztató elkészítésében én is részt vettem, és nem volt elég idő az elolvasására. Amennyiben kérdés, vélemény van a tájékoztatóval kapcsolatban, kérem, tegyék meg.

**Balogh Edina:** Az előterjesztés teljes és minden benne van. Elfogadásra javaslom.

**Bíró Ferenc**: A szülői felelősséget mi nem tudjuk átvenni soha. A legnagyobb hibát abban látom, hogy a szülői felelősség hiányzik. Gyerek szül gyereket, de ő még nem szülő. Látom, a két intézményben úgy foglalkoznak a gyerekekkel, ahogy kell, a gyerek el is éri; amit el kell érni, de hazamegy, és ez visszaveti a fejlődésben. Vannak azért jó példák is.

**Tengely László:** Azokat az embereket kell jutalmazni, akik tesznek valamit saját magukért, családjukért. Mi azokat az embereket patronáljuk, akik nem tesznek magukért semmit, mindig kérnek. Még többet kellene azokra fordítani, akiben látjuk a lehetőséget. A mezőgazdasággal kapcsolatban az előző ülésen elmondottakat be tudtátok-e építeni?

**Póczos Andrea:** Az Életminőség Fejlesztő Alapítvánnyal felvettük a kapcsolatot. Beszéltünk a nevelő testületi értekezleten is, tavasszal tudnánk dolgozni. Ezt javaslom az óvodának is.

**Vámos Istvánné dr.:** Az Idősek Tanácsában ugyanúgy látják a problémát, mint mi, akik naponta szembesülünk vele. Ezért próbáltak a roma családok részére előadást szervezni, példaképet bemutatni. Az elmúlt heti rendezvényt jónak tartom. Ez nemcsak önkormányzati és intézményi feladat, hanem nagyon széleskörű helyi összefogás szükséges. Az Idősek Tanácsának ez a rendezvénye rendkívül példaértékű rendezvény volt. Az a támadás ért bennünket, hogy nemcsak roma gyerekek élnek ezen a településen, hanem magyar gyerekek is, akik szintén problémásak. Az arlói iskolába csak roma gyerekek járnak. A vandalizmus mérhetetlen, már a PR Telekom konténerében is károkozás történt. Nem elég a szép szó, összefogás kell. Tetszett a rendezvény előadójának az a mondása, hogy próbálja meg megbecsülni mindenki azt, amit kap. A két intézménybe összesen 555 gyerek jár. Bátran szólítsuk meg a gyerekeket, ha rosszat csinálnak. Igazgató asszonynak a munkaterv megvalósításához sok türelmet és sikert kívánok.

Kérem, hogy először szavazzunk az Arlói Tengerszem Óvoda tanévkezdéssel kapcsolatos beszámolójáról.

**A képviselő-testület 7 jelenlévő tagja 7 igen szavazattal, egyhangúan az alábbi határozatot hozza:**

**131/2019. (IX.20.) határozat**

**Tárgy:** Arlói Tengerszem Óvoda tanévkezdéssel kapcsolatos beszámolója

Arló Nagyközség Önkormányzat Képviselő-testülete az Arlói Tengerszem Óvoda tanévkezdéséről szóló tájékoztatóját tudomásul veszi.

**Határidő**: 2020. szeptember 30.

**Felelős:** Némethné Balázs Gabriella óvodavezető

**Vámos Istvánné dr.:** Kérem, szavazzunk az Arlói Széchenyi István Általános Iskola tanévkezdési tájékoztatójának tudomásul vételéről.

**A képviselő-testület 7 jelenlévő tagja 7 igen szavazattal, egyhangúan az alábbi határozatot hozza:**

**132/2019. (IX.20.) határozat**

**Tárgy:**  Arlói Széchenyi István Általános Iskola tájékoztatója

Arló Nagyközség Önkormányzat Képviselő-testülete az Arlói Széchenyi István Általános Iskola 2019/2020. évről készült tájékoztatóját tudomásul veszi.

**Határidő:** 2020. június 30.

**Felelős:** Póczos Andrea igazgató

1. **napirendi pont**

BURSA HUNGARICA Ösztöndíj pályázathoz csatlakozás

**A napirendi pont előterjesztője: Vámos Istvánné dr. polgármester**

**Írásbeli előterjesztés a jegyzőkönyvhöz mellékelve**

**Balázsné Király Rita:** A csatlakozáshoz az önkormányzatnak kell szándéknyilatkozatot adni. Volt olyan év, amikor 30-40 pályázat is volt, most már sajnos egyre kevesebb. Az Ügyrendi, Szociális és Oktatási Bizottság 3 igen szavazattal javasolja a csatlakozást.

**Papp Zsóka:** A Pénzügyi és Településfejlesztési Bizottság is megvitatta az anyagot, és egyhangúan, 4 igen szavazattal javasolja a csatlakozást.

**Vámos Istvánné dr.:** A lehető legjobb befektetés lenne, ha ezek a fiatalok visszajönnének a településre, első lépés ez lenne a felemelkedés felé.

Kérem, szavazzunk a Bursa Hungarica Ösztöndíj pályázathoz való csatlakozásról.

**A képviselő-testület 7 jelenlévő tagja 7 igen szavazattal, egyhangúan az alábbi határozatot hozza:**

**133/2019. (IX.20.) határozat**

**Tárgy:**  Bursa Hungarica Ösztöndíj pályázathoz csatlakozás

Arló Nagyközség Önkormányzat Képviselő-testülete csatlakozni kíván a hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott BURSA Hungarica Felsőoktatási Önkormányzati Ösztöndíjpályázat 2020. évi fordulójához.

**Határidő:** 2019. október 31.

**Felelős:** Vámos Istvánné dr. polgármester

1. **napirendi pont**

Csapadékvíz rendezéssel kapcsolatos pályázat előkészítése

**A napirendi pont előterjesztője: Vámos Istvánné dr. polgármester**

**Írásbeli előterjesztés a jegyzőkönyvhöz mellékelve**

**Vámos Istvánné dr.:** A települési önkormányzatok számára a helyi vízkár veszélyeztetettség csökkentése és a környezeti káresemények megelőzése érdekében pályázatot írtak ki. Megvalósulási idő 36 hónap, 2021. december 31-ig történik meg a pénzügyi elszámolás, és 5 év fenntartási időszak szükséges. 100 %-os támogatottságú a pályázat. Vannak olyan részek, amik nem fedezhetők a pályázatból. Ma itt járt 3 mérnök, körbejárták a települést, és azt mondták, azt kellene megpróbálni, hogy a befogadó Hódos pataktól kifelé menet kellene az árkokat rendbe tenni. Az az elkeserítő, hogy a Mátyás király út egy szakaszán kívül a többi árokra nem nyújt fedezetet. A mérnökök a legfontosabbnak a Mátyás király úti árok rendezését tartják, ami bemegy a Hódos patakig, a belterületen a Vasút út, Piac tér környéke, kis bekötő utcák. Lemérték ezeket a távolságokat, de ki kell költségelni. A lehető legtöbb szakaszt megpróbálják belevenni a pályázati anyagba. Szükséges dönteni a pályázat benyújtásáról, a tervezők és a megvalósíthatósági tanulmányra meghívandókról.

**Balázsné Király Rita:** Fontosnak tartjuk, hogy ez a csapadékvíz elvezetés rendben legyen. A pályázat benyújtását, a tervezők és a megvalósíthatósági tanulmányra meghívandók körét 3 igen szavazattal támogatja az Ügyrendi, Szociális és Oktatási Bizottság.

**Vámos Istvánné dr.:** Az Ady Endre úton megvalósul a csapadékvíz elvezetés a 25-ös főút építésével párhuzamosan. Azt mondták továbbra is pályázzunk a Darazsóra és a nagy patakra.

**Tengely László:** Szerintem itt érdemes lenne műszaki szempontból megvizsgálni az árkok lejtését.

**Vámos Istvánné dr.:** A tervezők nem jönnek geodéták nélkül. A Csahó patak felé lejt minden. A mérnököknek a rendszert úgy kell megtervezni, hogy működőképes legyen.

**Bíró Ferenc:** Javaslom elfogadni, 100 %-os támogatottságú pályázatról van szó, meg kell csinálni. A mérnökök is azt mondják, hogy a befogadótól kell kifelé menni.

**Vámos Istvánné dr.:** Ezzel kapcsolatban még lesz egy rendkívüli ülés.

**Bíró Ferenc:** Ha most nem pályázunk, külső forrásból kell megoldani, de ezt nem tudjuk megtenni.

**Papp Zsóka:** A Pénzügyi és Településfejlesztési Bizottság szeretné, ha a pályázat benyújtásra kerülne, 4 igen szavazattal támogatja a beadását. A tervezésre javasolt 3 cég, Aqua & Pharma Kft Kistokaj, Jókai Mór u. 9, Kovács István Csaba egyéni vállalkozó Miskolc, Esztergályos u. 37. és ENERGOPRESS 3000 Bt Miskolc, Szabó Zoltán u. 23. meghívásával egyetért.

**Vámos Istvánné dr.:** A Megvalósíthatósági Tanulmány elkészítéséről is dönteni kell.

**Papp Zsóka:** A tanulmányhoz készítik az ajánlattételt. Ezek mondják meg mennyibe kerül. Ki fizeti ezeket az embereket?

**Vámos Istvánné dr.:** Egyelőre senki nem fizet, a pályázatban lesz benne.

**Papp Zsóka:** A Pénzügyi és Településfejlesztési Bizottság a megvalósíthatósági tanulmány elkészítésére meghívandó cégeket, a Nord-Tender Kft. Miskolc, Kossuth Lajos utca 3. 2/1, Kroda Kft. 3527 Miskolc, Bajcsy-Zsilinszky u. 17. és Home Reality Kft. Budapest, Petneházy utca 55. 1/105., 4 igen szavazattal elfogadja.

**Varró Lajos:** A patakhoz kell igazodni, ami nincs mindenhol kitisztítva, először azt kellene szilárd burkolattal ellátni. Problémát jelent, hogy a patak Arló feléig ki van tisztítva, a másik fele nincs, tehát feltöltődés történt. Ilyen összegnél kibetonozott árokra gondolnak, vagy szilárd burkolattal látják el? Ha ők egy árkot megcsinálnak, az rendben van, de a többi legyen kitisztítva, legyen meg a lejtése. Az ároktisztítás nem lehet nagy összeg, mert minden szakmunka nélkül lehet árkot tisztítani.

**Vámos Istvánné dr.:** Kérem, szavazzunk először a pályázat benyújtásáról.

**A képviselő-testület 7 jelenlévő tagja 7 igen szavazattal, egyhangúan az alábbi határozatot hozza:**

**134/2019. (IX.20.) határozat**

**Tárgy:** Települési környezetvédelmi infrastruktúrafejlesztések c. pályázat benyújtása

Arló Nagyközség Önkormányzat Képviselő-testülete megtárgyalta a Települési környezetvédelmi infrastruktúrafejlesztések c., TOP-2.1.3-16 kódszámú pályázati kiírást, és a pályázat csapadékvíz elvezető rendszer kiépítésére, karbantartására nyújtja be a pályázatát.

**Határidő:** 2019. október 31.

**Felelős:** Vámos Istvánné dr. polgármester

**Vámos Istvánné dr.:** Kérem, szavazzunk arról, hogy az Települési környezetvédelmi infrastruktúrafejlesztések c. pályázat tervezési feladatainak ellátására a Nord-Tender Kft. Miskolc, Kossuth Lajos utca 3. 2/1, a Kroda Kft. 3527 Miskolc, Bajcsy-Zsilinszky u. 17. és a Home Reality Kft. Budapest, Petneházy utca 55. 1/105. cégeknek küldjük ki az ajánlattételi felhívást.

**A képviselő-testület 7 jelenlévő tagja 7 igen szavazattal, egyhangúan az alábbi határozatot hozza:**

**135/2019. (IX.20.) határozat**

**Tárgy:** Települési környezetvédelmi infrastruktúrafejlesztések c. pályázat tervezői feladatok ellátása

Arló Nagyközség Önkormányzat Képviselő-testülete egyetért azzal, hogy a Települési környezetvédelmi infrastruktúrafejlesztések c., TOP-2.1.3-16 kódszámú pályázat tervezői feladatok elvégzésére az ajánlattételi felhívását az alábbi, teljesítésre alkalmas cégeknek küldi meg:

1. Aqua & Pharma Kft 3553 Kistokaj, Jókai Mór u. 9,
2. Kovács István Csaba egyéni vállalkozó 3516 Miskolc, Esztergályos u. 37.
3. ENERGOPRESS 3000 Bt 3516 Miskolc, Szabó Zoltán u. 23

**Határidő:** 2019. szeptember 23.

**Felelős:** Vámos Istvánné dr. polgármester

**Vámos Istvánné dr.:** Kérem, szavazzunk arról, hogy az Települési környezetvédelmi infrastruktúrafejlesztések c. pályázat Megvalósíthatósági Tanulmány elkészítésére a Nord-Tender Kft.3525 Miskolc, Kossuth Lajos utca 3. 2/1., Kroda Kft. 3527 Miskolc, Bajcsy-Zsilinszky u. 17. és Home Reality Kft. 1135 Budapest, Petneházy utca 55. 1/105. cégeket hívjuk meg.

**A képviselő-testület 7 jelenlévő tagja 7 igen szavazattal, egyhangúan az alábbi határozatot hozza:**

**136/2019. (IX.20.) határozat**

**Tárgy:** Települési környezetvédelmi infrastruktúrafejlesztések c. pályázat Megvalósíthatósági Tanulmány feladatok elkészítése

Arló Nagyközség Önkormányzat Képviselő-testülete egyetért azzal, hogy a Települési környezetvédelmi infrastruktúrafejlesztések c., TOP-2.1.3-16 kódszámú pályázati Megvalósíthatósági Tanulmány elkészítésére az ajánlattételi felhívását az alábbi, teljesítésre alkalmas cégeknek küldi meg:

1. Nord-Tender Kft. 3525 Miskolc, Kossuth Lajos utca 3. 2/1.,
2. Kroda Kft. 3527 Miskolc, Bajcsy-Zsilinszky u. 17.
3. Home Reality Kft. 1135 Budapest, Petneházy utca 55. 1/105.

**Határidő:** 2019. szeptember 23.

**Felelős:** Vámos Istvánné dr. polgármester

1. **napirendi pont**

Indítványok, javaslatok, egyebek

**A napirendi pont előterjesztője: Vámos Istvánné dr. polgármester**

1. *A helyi önkormányzatok rendkívüli támogatására vonatkozó pályázat benyújtása*

**Vámos Istvánné dr.:** A 2018. évi L. törvény alapján a működőképesség megőrzése érdekében az önkormányzat rendkívüli támogatásra pályázatot szeretne benyújtani. Az előző évi pályázathoz képest változások vannak ebben a pályázatban. A társulások egymás közötti elszámolására, kivéve egészségügyi társulás, nem lehet a támogatási igényt benyújtani.

**Papp Zsóka:** Egyre inkább kiesnek azok a tételek, melyeket el tudunk ebben a pályázatban számolni. A Pénzügyi és Településfejlesztési Bizottság egyhangúan, 4 igen szavazattal támogatja a pályázat beadását.

**Klisóczkiné Papp Andrea:** Kezdetben azokat a számlákat is benyújthattuk, amikor az egészségügyet nem finanszírozták megfelelően, kimutattuk, hogy saját forrásból milyen összeggel finanszíroztuk és megkaptuk azt az összeget. Évről évre szűkül azon számlák köre, amit befogadnak.

**Vámos Istvánné dr.:** Kérem, szavazzunk a helyi önkormányzatok rendkívüli támogatására vonatkozó pályázat benyújtásáról.

**A képviselő-testület 7 jelenlévő tagja 7 igen szavazattal, egyhangúan az alábbi határozatot hozza:**

**137/2019. (IX.20.) határozat**

**Tárgy:** A helyi önkormányzatok rendkívüli támogatására vonatkozó pályázat benyújtása

Arló Nagyközség Önkormányzat Képviselő-testülete a Magyarország 2019. évi központi költségvetéséről szóló 2018. évi L. törvény 3. melléklet I. pont 10. pontja szerinti az önkormányzatok rendkívüli támogatása címén működőképességünk megőrzése és egyéb, a feladataink ellátását veszélyeztető helyzet elhárítása érdekében vissza nem térítendő kiegészítő támogatást kíván igénybe venni.

A Képviselő-testület utasítja a polgármestert 2019. szeptember 30-ig a pályázat benyújtására.

**Határidő**: 2019. szeptember 30.

**Felelős:** Vámos Istvánné dr. polgármester

1. *Opel Zafira személygépkocsi visszavétele*

**Vámos Istvánné dr.:** A Turisztikai és Közösségi Kft. ügyvezetője jelezte, hogy az Opel Zafira gépkocsit szeretné visszaadni az önkormányzatnak, mert sikerült egy újabbat venniük.

**Balázsné Király Rita:** Az Ügyrendi, Szociális és Oktatási Bizottság 3 igen szavazattal javasolja a visszavételét. Örülünk, hogy újabb gépkocsit tudtak venni.

**Papp Zsóka:** Nagyon szép eredmény, hogy tudtak gépkocsit venni. A Pénzügyi és Településfejlesztési Bizottság 4 igen szavazattal elfogadásra javasolja a visszavételét. Ugyanakkor felmerült a bizottság ülésén, hogy szükség van-e még erre a gépkocsira?

**Vámos Istvánné dr.:** Én úgy gondolom, hogy szükség van rá. Kérem, szavazzunk az Opel Zafira személygépkocsi visszavételéről.

**A képviselő-testület 7 jelenlévő tagja 7 igen szavazattal, egyhangúan az alábbi határozatot hozza:**

**138/2019. (IX.20.) határozat**

**Tárgy:** Opel Zafira típusú gépjármű visszavétele az Arlói Turisztikai és Közösségi Kft-től

Arló Nagyközség Önkormányzat Képviselő-testülete az Önkormányzat tulajdonát képező IKE 590 forgalmi rendszámú Opel Zafira A 1,6 típusú személygépkocsit az Arlói

Turisztikai és Közösségi Kft-től üzemeltetésre visszaveszi, 2019. október 1. napjától.

**Határidő**: 2019. október 1.

**Felelős:** Vámos Istvánné dr. polgármester

1. *Roma Nemzetiségi Önkormányzat rendezvényének támogatása*

**Vámos Istvánné dr.:** A Roma Nemzetiségi Önkormányzat mai rendezvényével kapcsolatban fizetési nehézségek merültek fel. 66.000 Ft-ra kérnek támogatást.

**Klisóczkiné Papp Andrea:** Javaslom, ezt az összeget a képviselő-testület gondolja át, és a támogatást maximált összegben határozza meg. Ne arról döntsön, hogy 66.000 Ft-tal támogatja, hanem maximum 66.000 Ft-tal támogatja a rendezvényt. Kiderült, hogy a mobil WC is kevesebbe kerül, mint amennyit beterveztek. Még az áramdíj összegét sem tudjuk.

**Papp Zsóka:** A Roma Nemzetiségi Önkormányzatnak megvan a rendezvényre az összeg, de időarányosan nincs elegendő pénz, a következő önkormányzatnak nem vállalhatnak kötelezettséget bizonyos összegek kifizetésére.

**Vámos Istvánné dr.:** Korábban támogattuk 50.000 Ft-tal a július 12-ére tervezett rendezvényt, de az nem került megrendezésre.

**Papp Zsóka:** Végül is 16.000 Ft-ról van szó, annyi a különbözet.

**Bíró Ferenc:** Maximálisan 66.000 Ft-ról van szó, ha túllépik, akkor sem fordulhatnak hozzánk, hanem saját tiszteletdíjukból fizetik ki.

**Vámos Istvánné dr.:** Kérem, szavazzunk a Roma Nemzetiségi Önkormányzat 2019. szeptember 20-i rendezvényének maximum 66.000 Ft-os támogatásáról.

**A képviselő-testület 7 jelenlévő tagja 6 igen szavazattal, és 1 nem szavazattal az alábbi határozatot hozza:**

**139/2019. (IX.20.) határozat**

**Tárgy:** Roma Nemzetiségi Önkormányzat rendezvényének támogatása

Arló Nagyközség Önkormányzat Képviselő-testülete a Roma Nemzetiségi Önkormányzat 2019. szeptember 20-i rendezvényét maximum 66.000 Ft-tal támogatja.

**Határidő**: 2019. szeptember 30.

**Felelős:** Vámos Istvánné dr. polgármester

1. *dr. Csépány László emléktábla avatása*

**Vámos Istvánné dr.:** A búcsú alkalmával kerülne sor dr. Csépány László emléktáblájának avatására. Az emléktábla bruttó 600.000 Ft-ba került, és a költségvetésben 2 millió Ft-ot terveztünk. A család 13 fővel képviselteti magát. A Pénzügyi és Településfejlesztési Bizottság ülésén felmerült, hogy az avatást követően egy ünnepi ebédet rendeznénk a költségvetésbe tervezett összeg terhére. Amennyiben nincs hozzászólás, más javaslat, kérem, szavazzunk a díszebédről.

**A képviselő-testület 7 jelenlévő tagja 6 igen szavazattal, és 1 nem szavazattal az alábbi határozatot hozza:**

**140/2019. (IX.20.) határozat**

**Tárgy:** dr. Csépány László emléktábla avatása

Arló Nagyközség Önkormányzat Képviselő-testülete egyetért a Pénzügyi és Településfejlesztési Bizottság javaslatával, hogy 2019. szeptember 29. napján a dr. Csépány László emléktábla avatását követően díszebéden vendégeljék meg a családtagokat és az avatáson résztvevő egyházi valamint önkormányzati képviselőket.

**Határidő**: 2019. szeptember 29.

**Felelős:** Vámos Istvánné dr. polgármester

Nincs több napirendi pont, a polgármester bezárja az ülést.

K. m. f.

Vámos Istvánné dr. Klisóczkiné Papp Andrea

polgármester jegyző

Móráné Nemes Edit

jegyzőkönyvvezető